የኢትዮጵያ የምህረት እርምጃ በአፍሪካ ህብረት ኮሚሽን ምስጋና ተቸረው
የወቅቱ የአፍሪካ ህብረት ኮሚሽን ፕሬዚዳንት ሙሳ ፋኪ ማሃመት ኢትዮጵያ ጉዳያቸው በፍርድ ሂደት ላይ የሚገኙ የፖለቲካ እስረኞችና ሌሎች ግለሰቦች ክሳቸው እንዲቋረጥና እንዲፈቱ የወሰነቸውን ውሳኔ አድንቀዋል፡፡ሚስተር ሙሳ ዛሬ በድርጅቱ ዋና መስሪያ ቤት በሰጡት መግለጫ የሃገሪቱ ባለስልጣናት ይህንን አስፈላጊ  ውሳኔ ማስተላለፋቸው አርቆ አሳቢነታቸውን ያመለክታል ብለዋል፡፡የምህረት ውሳኔው ሃገራዊ አንድነትን ከማጠናከሩም ባሻገር የዴሞክራሲ አድማስን የማስፋት አቅም እንዳለውም ፕሬዚዳንቱ ጠቁመዋል፡፡ከዚህ በተጨማሪም ሙሳ ፋኪ ኢትዮጵያ ማዕከላዊ በሚል መጠሪያ የሚታወቀውን የምርመራ ስፍራ ወደ ሙዚዬምነት ለመቀየር መወሰኗንም አድንቀዋል፡፡እንደ የህብረቱ ፕሬዚዳንት ገለጻ በጠቅላይ ሚኒስትር ሀይለማሪያም ደሳለኝ ይፋ የተደረገው ይህ ውሳኔ ለኢትዮጵያ የላቀ ማህበራዊና ኢኮኖሚያዊ ጠቀሜታ ይኖረዋል፡፡ይህ የኢትዮጵያ አካሄድ ሃገሪቱን የተረጋጋች ከማድረጉም ባሻገር ለጎረቤት ሀገራትና ለመላው አፍሪካ ሰላም አስተዋጽኦ ያበረክታልም ብለዋል፡፡